CELEX: 32016D1195
Language: et
Date: 2016-07-04 00:00:00
Title: Komisjoni rakendusotsus (EL) 2016/1195, 4. juuli 2016, teatavate Poola kullerteenuste ja muude teenuste kui postiteenuste väljajätmise kohta Euroopa Parlamendi ja nõukogu direktiivi 2014/25/EL (milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ) kohaldamisalast (teatavaks tehtud numbri C(2016) 3986 all) (EMPs kohaldatav tekst)

22.7.2016   
            
            
               ET
            
            
               Euroopa Liidu Teataja
            
            
               L 197/4
            
         KOMISJONI RAKENDUSOTSUS (EL) 2016/1195,
   4. juuli 2016,
   teatavate Poola kullerteenuste ja muude teenuste kui postiteenuste väljajätmise kohta Euroopa Parlamendi ja nõukogu direktiivi 2014/25/EL (milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ) kohaldamisalast
   
      
         (teatavaks tehtud numbri C(2016) 3986 all)
      
   
   (Ainult poolakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. veebruari 2014. aasta direktiivi 2014/25/EL (1), milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ, eriti selle artikleid 34 ja 35,
   võttes arvesse 2. veebruaril 2016 posti teel saadud taotlust, mille esitas ettevõtja Poczta Polska S.A nimel elektroonilise side ameti president,
   ning arvestades järgmist:
   I.   ASJAOLUD
   
   
               (1)
            
            
               Euroopa Komisjon sai 2. veebruaril 2016 posti teel ametliku taotluse, mille esitas ettevõtja Poczta Polska S.A. (edaspidi „taotleja“) nimel elektroonilise side ameti president vastavalt direktiivi 2014/25/EL artikli 35 lõikele 1. Taotlusele oli lisatud elektroonilise side ameti presidendi arvamus, mille kohaselt taotluses loetletud teenused vastavad direktiivi 2014/25/EL artiklis 34 loetletud kohaldamisalast väljajätmise tingimustele. Komisjoni arvates ei saa seda arvamust pidada põhjendatud seisukohaks direktiivi 2014/25/EL artikli 35 lõike 2 tähenduses, sest selles on lihtsalt väidetud, et nimetatud tingimused on täidetud, kuid ühtegi argumenti selle väite toetuseks ei ole esitatud. Taotluses paluti komisjonil otsustada, et Poolas ei kohaldata direktiivi 2014/25/EL ja selles ette nähtud hankemenetlusi kullerteenuste ja muude teenuste kui postiteenuste suhtes.
            
         
               (2)
            
            
               Taotluse esitas pädev asutus – elektroonilise side ameti president vastavalt riigihangete seaduse (2) artiklile 138f Varssavis registreeritud ettevõtja, avaliku sektori hankija Poczta Polska S.A. taotlusel ning konkurentsi- ja tarbijakaitseameti (UOKiK) presidendi ja riigihangete ameti (UZP) presidendi nõusolekul.
            
         
               (3)
            
            
               Komisjon nõudis täiendavat teavet 19. veebruari 2016. aasta e-kirjaga. Elektroonilise side amet esitas teabe 26. veebruari 2016. aasta e-kirjaga komisjoni määratud tähtaja jooksul.
            
         
               (4)
            
            
               Vastavalt direktiivi 2014/25/EL IV lisa punktile 1 tuleb komisjonil otsus teha 105 tööpäeva jooksul. Tähtaeg lõpeb 7. juulil 2016.
            
         II.   ÕIGUSRAAMISTIK
   
   
               (5)
            
            
               Direktiivi 2014/25/EL artiklis 34 on sätestatud, et direktiivi ei kohaldata artiklites 8–14 osutatud tegevust käsitlevate hankelepingute suhtes, kui liikmesriigis, milles see tegevus toimub, on see otseselt avatud konkurentsile turgudel, millele juurdepääs ei ole piiratud. Otsest avatust konkurentsile hinnatakse objektiivsete kriteeriumide alusel, võttes arvesse kõnealuse sektori eripära. Asjaomasele turule juurdepääsu ei peeta piiratuks, kui liikmesriik on rakendanud ja kohaldanud liidu õigusakte, mis avavad asjaomase turu konkurentsile, nagu on sätestatud direktiivi 2014/25/EÜ III lisas. Vastavalt kõnealuse lisa punktile f on postiteenuste turu avamisega seotud asjakohane liidu õigusakt Euroopa Parlamendi ja nõukogu direktiiv 97/67/EÜ (3) (edaspidi „postiteenuste direktiiv“), mida on muudetud Euroopa Parlamendi ja nõukogu direktiiviga 2002/39/EÜ (4) ning Euroopa Parlamendi ja nõukogu direktiiviga 2008/6/EÜ) (5).
            
         
               (6)
            
            
               Poola on postiteenuste direktiivi võtnud oma õigusesse üle 23. novembri 2012. aasta postiseadusega (6), mida hakati alates 1. jaanuarist 2013 kohaldama kullersaadetiste kogumis-, sortimis-, veo- ja kättetoimetamisteenuste ning aadressita postisaadetistega seotud teenuste suhtes. Nende teenuste osas on Poola turg piisavalt avatud ja juurdepääsu turule tuleks lugeda mittepiiratuks vastavalt direktiivi 2014/25/EL artiklile 34.
            
         
               (7)
            
            
               Samuti tuleb märkida, et ükski taotluses nimetatud teenus ei ole kunagi olnud seadusjärgne monopol. Universaalteenuse osutajatele on reserveeritud ainult direktiividega 2002/39/EÜ ja 2008/6/EÜ muudetud direktiivi 97/67/EÜ artikli 7 kohased postiteenused. Koos direktiivi 2008/6/EÜ rakendamisega kõikides liikmesriikides, sealhulgas Poolas, liberaliseeriti postiteenuste turud täielikult ning ükski postiteenus, välja arvatud direktiivi artikli 8 kohased teenused, ei tohiks olla seadusjärgne monopol.
            
         
               (8)
            
            
               Taotlus hõlmab kullerteenuste ja muude teenuste kui postiteenustega seotud tegevust, juhul kui selliseid teenuseid osutab üksus, kes pakub ka asjakohasena käsitatavaid postiteenuseid vastavalt Euroopa Parlamendi ja nõukogu direktiivile 2004/17/EL (7), mis on taotluse õiguslik alus. Need teenused on:
               
                           1)
                        
                        
                           kullersaadetiste kogumine, sorteerimine, vedu ja kättetoimetamine
                        
                     
                           2)
                        
                        
                           trükkimis- ja pakendamisteenused
                        
                     
                           3)
                        
                        
                           aadressita postisaadetistega seotud teenused
                        
                     
                           4)
                        
                        
                           rahvusvaheliste rahakaartidega seotud teenused
                        
                     
                           5)
                        
                        
                           pangakontodele tehtavate maksetega seotud teenused
                        
                     
                           6)
                        
                        
                           valuutavahetusteenused
                        
                     
                           7)
                        
                        
                           pensionihüvitiste maksmisega seotud vahendusteenused
                        
                     
                           8)
                        
                        
                           pangandustoodete müügiga seotud teenused
                        
                     
                           9)
                        
                        
                           kindlustustoodete müügiga seotud teenused
                        
                     
                           10)
                        
                        
                           maksekaardiga sularaha väljavõtmisega seotud teenused
                        
                     
                           11)
                        
                        
                           sularahakäitlusteenused
                        
                     
                           12)
                        
                        
                           kaubaveoteenused maanteel
                        
                     
                           13)
                        
                        
                           ladustamisteenused.
                        
                     
         
               (9)
            
            
               Taotlusega hõlmatud muude teenuste kui postiteenuste kohta tuleb märkida, et eelmise põhjenduse punktides 4–13 nimetatud teenused olid küll hõlmatud direktiiviga 2004/17/EÜ, kuid ei ole hõlmatud direktiiviga 2014/25/EL. Seadusandja on konkurentsiolukorda seoses nende teenustega juba uurinud ja leidnud, et see on niisugune, et nende valdkondadega seotud hankeid ei ole vaja uue direktiiviga reguleerida ja need on seetõttu selle kohaldamisalast välja jäetud.
            
         
               (10)
            
            
               Otsest avatust konkurentsile konkreetsel turul hinnatakse eri kriteeriumide alusel, millest ükski ei ole eraldi võetuna otsustav. Taotlusega hõlmatud turgude puhul tuleks ühe kriteeriumina arvesse võtta peamiste turuosaliste turuosa asjaomasel turul. Oluline võib olla ka küsimus võimalikest turule sisenemise tõketest. Kuna turutingimused on taotlusega hõlmatud eri tegevuste puhul erinevad, tuleks konkurentsiolukorra hindamisel võtta arvesseeri turgude olukorra erinevusi.
            
         
               (11)
            
            
               Käesoleva otsuse kohaldamine ei piira konkurentsieeskirjade kohaldamist. Kriteeriumid ja metoodika, mille alusel hinnatakse otsest avatust konkurentsile vastavalt direktiivi 2014/25/EL artiklile 35, ei pruugi olla samad, mida kasutatakse aluslepingu artikli 101 või 102 või nõukogu määruse (EÜ) nr 139/2004 (8) kohasel hindamisel.
            
         III.   HINDAMINE
   
   
               (12)
            
            
               Taotleja Poczta Polska S.A. on hankija direktiivi 2014/25/EL artikli 4 lõike 1 punkti a tähenduses ja tegeleb direktiivi 2014/25/EL artiklis 13 osutatud postiteenustega seotud tegevusega.
            
         
               (13)
            
            
               Hankijaga on seotud järgmised ettevõtted, kes tegelevad taotluse sisuks oleva tegevusega ja kelle taotlusel taotleja taotluse esitas: Pocztowe Towarzystwo Ubezpieczeń Wzajemnych, Pocztowa Agencja Usług Finansowych S.A., Pocztylion-Arka Powszechne Towarzystwo Emerytalne S.A. ja Bank Pocztowy S.A.
            
         
               (14)
            
            
               Hindamisele kuulub järgmine tegevus:
               
                           a)
                        
                        
                           kullersaadetiste kogumis-, sorteerimis-, veo- ja kättetoimetamisteenused
                        
                     
                           b)
                        
                        
                           aadressita postisaadetistega seotud teenused
                        
                     
                           c)
                        
                        
                           trükkimis- ja pakendamisteenused.
                        
                     
         
      Kullersaadetiste kogumis-, sorteerimis-, veo- ja kättetoimetamisteenused
   
   
               (15)
            
            
               Varasemates otsustes oli komisjon seisukohal, et posti kättetoimetamisteenuste turgu saab jaotada posti põhiteenuste turuks ja kiir- või kullerpostiteenuse turuks (9). Lisaks postisaadetiste kiiremale ja usaldusväärsemale kogumisele, sorteerimisele, vedamisele ja kättetoimetamisele kaasnevad kiirpostiteenusega täiendavad teenuseid nagu kindlaks kuupäevaks kättetoimetamise tagamine, kättetoimetamine isiklikult adressaadile ning võimalus postisaadetise asukohta ja liikumist jälgida kogu kättetoimetamise teekonna jooksul. Taotleja pakutud tõlgendus on kooskõlas komisjoni varasemate otsustega. Ilma et see piiraks konkurentsiõiguse kohaldamist, on käesolevas otsuses asjaomane tooteturg määratletud kui kullersaadetiste kättetoimetamise turg.
            
         
               (16)
            
            
               Mis puudutab geograafilist turgu, siis oma varasemates otsustes asus komisjon seisukohale, et postiteenuste turud võivad jaguneda väiksemateks turgudeks, nagu kirjateenuse ja väikepakkide kättetoimetamise teenuse turg, ning näivad olevat riigisisesed (10). Lisaks leidis komisjon, et näiteks väikepakkide kättetoimetamise turul, mis on rahvusvaheline turg, on ka riiklik mõõde (11). Taotluse esitaja esitatud määratlus on kooskõlas komisjoni varasemate otsustega. Kuna ei ole põhjust eeldada ei laiemat ega kitsamat turu määratlust, käsitatakse käesolevas otsuses kullerteenuste geograafilist turgu riikliku turuna, ilma et see piiraks konkurentsiõiguse kohaldamist.
            
         
               (17)
            
            
               Hinnates seda, kas tegevus on otseselt avatud konkurentsile, saab taotleja esitatud teabe ning viimase Poola postiteenuste turu aruande (12) põhjal sedastada, et kiirposti- ja kulleriteenuste turul tegutseb mitu ettevõtjat, kelle hulgas on kõigi suurte täisteenuse pakkujate (st UPS, DHL ja FedEx) ja selles postiteenuste turu segmendis tegutsevate üleriiklike postiettevõtjate (nt DPD, GLS) tütarettevõtjad ning Poola enda teenusepakkujad (nt InPost, K-EX). Kättesaadava teabe (13) kohaselt oli Poczta Polska turuosa selles turusegmendis 2014. aastal peaaegu 12 % mahu ja 9 % käibe poolest; 2013. aastal oli see olnud ligi 3 % mahu ja 5 % käibe poolest.
            
         
               (18)
            
            
               Näib, et konkurentide turuosa on suurem või ligikaudu sama suur kui Poczta Polska S.A. turuosa. Suuremate konkurentide turuosa käibe poolest on järgmine: […] [… %] 2013. ja […] 2014. aastal; […] [… %] 2013. ja [… %] 2014. aastal; […] [… %] 2013. ja [… %] 2014. aastal; […] [… %] 2013. ja [… %] 2014. aastal; […] [… %] 2013. ja [… %] 2014. aastal (14).
            
         
               (19)
            
            
               Käesoleva otsuse otstarbe kohaselt ja ilma konkurentsiõigust piiramata saab põhjendustes 15–18 loetletud teguritest järeldada, et Poolas on kõnealune tegevusala avatud konkurentsile. Seetõttu tuleks kehtestada, et direktiivi 2014/25/EL ei kohaldata kõnealust tegevust käsitlevate hankelepingute suhtes Poolas, kuna direktiivi 2014/25/EL artikli 34 sätestatud tingimused on täidetud.
            
         
      Aadressita postisaadetistega seotud teenused
   
   
               (20)
            
            
               Aadressita reklaamposti iseloomustab konkreetse saaja aadressi puudumine, mistõttu ei ole kindlaks määratud ka üksikuid lõplikke adressaate. Tegemist on mittetellitud reklaampostiga, mis vastab teatud tingimustele, näiteks ühtse kaalu, formaadi, sisu ja kujundusega post, mis on mõeldud kättetoimetamiseks saajate rühmale.
            
         
               (21)
            
            
               Varasemates otsustes oli komisjon seisukohal, et posti kättetoimetamisteenuste turgu saab jaotada aadressiga posti ja aadressita posti segmentideks (15).
            
         
               (22)
            
            
               Lähtudes UKE esitatud teabest ja komisjoni senistest otsustest ning ilma et see piiraks konkurentsiõiguse kohaldamist, saab käesolevas otsuses asjaomast tooteturgu määratleda kui aadressita postisaadetistega seotud teenuste turgu.
            
         
               (23)
            
            
               Komisjoni seniste otsuste kohaselt toimub geograafilise aadressita posti kättetoimetamine põhimõtteliselt ühe riigi piires, kuna tõenäoliselt on hind liikmesriigiti erinev ja enamik aadressita posti on reklaam, mille sihtrühm (adressaatide valik) sõltub saadetise keelest. Taotluse esitaja esitatud määratlus on kooskõlas komisjoni varasemate otsustega. Kuna ei ole põhjust eeldada ei laiemat ega kitsamat turu määratlust, käsitatakse käesolevas otsuses aadressita postiteenuste geograafilist turgu riikliku turuna, ilma et see piiraks konkurentsiõiguse kohaldamist.
            
         
               (24)
            
            
               Näib, et konkurentide turuosa on suurem või ligikaudu sama suur kui Poczta Polska S.A. turuosa. Suuremate konkurentide turuosa käibe poolest on järgmine: […] käibest [… %] 2013. ja [… %] 2014. aastal; […] [… %] 2013. ja [… %] 2014. aastal; […] [… %] 2013. ja [… %] 2014. aastal. Poczta Polska S.A. turuosa oli võrreldes konkurentidega väike, moodustades 2014. aastal 6,2 % mahust ja 13,94 % käibest (16).
            
         
               (25)
            
            
               Lähtudes taotluses esitatud teabest ja võttes arvesse UKE 2014. aasta aruannet, on Poczta Polskal kõnealusel turul mitu konkurenti. Pidades silmas, et nende turuosa püsis aastatel 2013 ja 2014 muutumatuna ning võttes arvesse, et sellele turule sisenemiseks pole peaaegu mingeid tõkkeid, võib teatava kindlusega järeldada, et Poczta Polska tegutseb otsese konkurentsi olukorras ja talle avaldub konkurentsisurve ka lähemas tulevikus.
            
         
               (26)
            
            
               Käesoleva otsuse otstarbe kohaselt ja ilma konkurentsiõigust piiramata saab põhjendustes 20–25 loetletud teguritest järeldada, et Poolas on kõnealune tegevusala avatud konkurentsile. Seetõttu tuleks kehtestada, et direktiivi 2014/25/EL ei kohaldata kõnealust tegevust käsitlevate hankelepingute suhtes Poolas, kuna direktiivi 2014/25/EL artikli 34 sätestatud tingimused on täidetud.
            
         
      Trükkimis- ja pakendamisteenused
   
   
               (27)
            
            
               Trükkimis- ja pakendamisteenuseid pakutakse kõikjal masspostitusteenuste paketi osana. Teenus sisaldab muu hulgas dokumentide vastuvõtmist, trükkimist, ümbrikusse panekut ja voltimist ning pakendamist.
            
         
               (28)
            
            
               Kulutasuvuse suurendamiseks tellivad ettevõtjad selliseid sisemisi protsesse sageli kolmandatelt isikutelt.
            
         
               (29)
            
            
               Lähtudes UKE esitatud teabest ja komisjoni senistest otsustest (17) ning ilma et see piiraks konkurentsiõiguse kohaldamist, on käesolevas otsuses asjaomane tooteturg määratletud kui trükkimise ja pakendamisega seotud teenuste turg.
            
         
               (30)
            
            
               Komisjoni seniste otsuste kohaselt on trüki- ja pakendamisteenuste turg üldiselt riigisisene. Esiteks toimub trükkimine riigisiseselt, kuigi mõnel juhul toimub see ka teises riigis. Teiseks on hinnatase liikmesriigiti erinev. Kolmandaks asub enamik teenuse kasutajatest ja võimalikest kasutajatest samas riigis, kuna see võimaldab optimeerida siseprotsesse ja vähendada kulusid.
            
         
               (31)
            
            
               Taotluse esitaja esitatud määratlus on kooskõlas komisjoni varasemate otsustega. Kuna ei ole põhjust eeldada ei laiemat ega kitsamat turu määratlust, käsitatakse käesolevas otsuses trükkimis- ja pakendamisteenused geograafilist turgu riikliku turuna, ilma et see piiraks konkurentsiõiguse kohaldamist.
            
         
               (32)
            
            
               Poczta Polska S.A. turuosa on väga väike, moodustades 2014. aastal vaid 1,17 % (18).
            
         
               (33)
            
            
               Poczta Polska S.A. konkurentide turuosa on palju suurem. Suuremate turuosaliste turuosa käibe poolest on järgmine: Emerson Polska sp. z o.o. S.K.A. 28,4 % 2013. ja 24,6 % 2014. aastal; Unizeto Technologies S.A. 21,2 % 2013. Ja 21,0 % 2014. aastal; Inforsys S.A. 17,8 % 2013. ja 20,7 % 2014. aastal (19).
            
         
               (34)
            
            
               Lähtudes taotluses esitatud teabest ja võttes arvesse UKE 2014. aasta aruannet, võib järeldada, et Poczta Polska S.A. tegutseb otsese konkurentsi olukorras ja talle avaldub konkurentsisurve ka lähemas tulevikus.
            
         
               (35)
            
            
               Käesoleva otsuse otstarbe kohaselt ja ilma konkurentsiõigust piiramata saab põhjendustes 27–34 loetletud teguritest järeldada, et Poolas on kõnealune tegevusala avatud konkurentsile. Seetõttu tuleks kehtestada, et direktiivi 2014/25/EL ei kohaldata kõnealust tegevust käsitlevate hankelepingute suhtes Poolas, kuna direktiivi 2014/25/EL artikli 34 sätestatud tingimused on täidetud.
            
         IV.   JÄRELDUSED
   
   
               (36)
            
            
               Võttes arvesse põhjendustes 3–35 käsitletud tegureid, tuleks järeldada, et Poolas on vastavalt direktiivi 2014/25/EL artiklis 34 sätestatud tingimustele konkurentsile otseselt avatud järgmised teenused:
               
                           a)
                        
                        
                           kullersaadetiste kogumine, sorteerimine, vedu ja kättetoimetamine
                        
                     
                           b)
                        
                        
                           aadressita postisaadetised
                        
                     
                           c)
                        
                        
                           trükkimis- ja pakendamisteenused.
                        
                     
         
               (37)
            
            
               Kuna turule piiramatu juurdepääsu tingimust peetakse täidetuks, ei tuleks direktiivi 2014/25/EL kohaldada lepingute suhtes, mida hankijad sõlmivad Poolas kullersaadetiste kogumis-, sortimis-, veo- ja kättetoimetamisteenuste, trükkimis- ja pakendamisteenuste ning aadressita postisaadetistega seotud teenuste osutamiseks, ega ideekonkursside korraldamise suhtes kõnealuseks tegevuseks kõnealuses geograafilises piirkonnas.
            
         
               (38)
            
            
               Käesolev otsus lähtub 2016. aasta 2. veebruarist kuni 23. märtsini kehtinud õiguslikust ja faktilisest olukorrast, mille kohta on teavet saadud taotleja esitatud taotlusest ja UKE 2014. aasta aruandest. Otsuse võib läbi vaadata, kui õigusliku või tegeliku olukorra olulise muutumise tõttu ei ole direktiivi 2014/25/EL artikli 34 kohaldamise tingimused enam täidetud.
            
         
               (39)
            
            
               Käesoleva otsusega ette nähtud meetmed on kooskõlas riigihangete nõuandekomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Direktiivi 2014/25/EL ei kohaldata lepingute suhtes, mida hankijad sõlmivad järgmiste teenuste osutamiseks Poolas:
   
               a)
            
            
               kullersaadetiste kogumine, sorteerimine, vedu ja kättetoimetamine
            
         
               b)
            
            
               aadressita postisaadetised
            
         
               c)
            
            
               trükkimis- ja pakendamisteenused.
            
         Artikkel 2
   Käesolev otsus on adresseeritud Poola Vabariigile.
   
      Brüssel, 4. juuli 2016
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 94, 28.3.2014, lk 243.
   
      (2)  Poola Riigi Teataja 2013, nr 907, ja muudatused.
   
      (3)  Euroopa Parlamendi ja nõukogu 15. detsembri 1997. aasta direktiiv 97/67/EÜ ühenduse postiteenuste siseturu arengut ja teenuse kvaliteedi parandamist käsitlevate ühiseeskirjade kohta (EÜT L 15, 21.1.1998, lk 14).
   
      (4)  Euroopa Parlamendi ja nõukogu 10. juuni 2002. aasta direktiiv 2002/39/EÜ, millega muudetakse direktiivi 97/67/EÜ ühenduse postiteenuste konkurentsile avamise jätkamise kohta (EÜT L 176, 5.7.2002, lk 21).
   
      (5)  Euroopa Parlamendi ja nõukogu 20. veebruari 2008, aasta direktiiv 2008/6/EÜ, millega muudetakse direktiivi 97/67/EÜ seoses ühenduse postiteenuste siseturu rajamise lõpuleviimisega (ELT L 52, 27.2.2008, lk 3).
   
      (6)  Poola Riigi Teataja 2012, nr 1529.
   
      (7)  Euroopa Parlamendi ja nõukogu 31. märtsi 2004. aasta direktiiv 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused (ELT L 134, 30.4.2004, lk 1).
   
      (8)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1).
   
      (9)  Komisjoni 20. detsembri 1989. aasta otsus 90/16/EMÜ kiirpostiteenuste sätete kohta Madalmaades (EÜT L 10, 12.1.1990, lk 47) ja komisjoni 1. augusti 1990. aasta otsus rahvusvaheliste kiirkulleripostiteenuste sätete kohta Hispaanias 90/456/EMÜ (EÜT L 233, 28.8.1990, lk 19).
   
      (10)  Juhtum COMP/M.2908 Deutsche Post/DHL (II), põhjendus 20, juhtum COMP/M.5152- Posten AB/Post Danmark A/S, põhjendused 64–74, juhtum COMP/M.6570 – UPS/TNT Express, põhjendus 243, juhtum COMP 39562 Slovak Post.
   
      (11)  Juhtum COMP/M.5152 – Posten AB/Post Danmark A/S, põhjendus 74.
   
      (12)  Urzad Komunikacji Elektronicznej (edaspidi „UKE“) 2014. aasta aruanne, tabel 17, lk 35.
   
      (13)  Raport o stanie rynku pocztowego za rok 2014, lk 44.
   
      (14)  […] konfidentsiaalne teave.
   
      (15)  Juhtum COMP/M.5152 Posten AB/Post Danmark A/S.
   
      (16)  Urzad Komunikacji Elektronicznej 2014. aasta aruanne, tabel 20, lk 46.
   
      (17)  Komisjoni 2. aprilli 2014. aasta rakendusotsus 2014/184/EL teatavate Austria postiteenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisalast (ELT L 101, 4.4.2014, lk 4), põhjendus 76.
   
      (18)  Teave pärineb taotluse esitajalt.
   
      (19)  Ibid.